Diari Oficial de la Generalitat Valenciana


Sumari del DOGV 9683, del 14-09-2023 (2023/9272)

RESOLUCIÓ de 29 d'agost de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del Pla general municipal d'ordenació urbana Parc Científic Tecnològic d'Alacant, en el terme municipal d'Alacant. Expedient 91/6153-SPO.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9683

Data del DOGV
:   14-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9272


Data del document
:   29-08-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 29 d'agost de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del Pla general municipal d'ordenació urbana Parc Científic Tecnològic d'Alacant, en el terme municipal d'Alacant. Expedient 91/8062-WHM. [2023/9272]  
  
De conformitat amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Únic  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 91/1981-TGG (Alacant).  
  
«Informe ambiental i territorial estratègic  
Tràmit: Avaluació ambiental de la modificació puntual del PGMOU Parc Científic Tecnològic d'Alacant.  
Promotor: Ajuntament d'Alacant.  
Autoritat substantiva: Comissió Territorial d'Urbanisme d'Alacant.  
  
Localització: Terme municipal d'Alacant (Alacant).  
Expedient: 91-2019-EAE.  
La Comissió d'Avaluació Ambiental, en sessió de 23 de juliol de 2020, va adoptar el següent acord:  
Vista la proposta d'informe ambiental i territorial estratègic de la modificació puntual del PGMOU Parc Científic Tecnològic d'Alacant, en els termes següents:  
En data 24 d'octubre de 2019, té entrada en el Servei d'Avaluació Ambiental Estratègica una sol·licitud d'inici de l'avaluació ambiental de l'expedient de modificació puntual del Pla general municipal d'ordenació urbana d'Alacant (PGMOU), en els termes que preveu la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
1. Documentació aportada.  
El Servei Territorial d'Urbanisme d'Alacant, segons el que estableix l'article 50 de la LOTUP, remet al Servei d'Avaluació Ambiental Estratègica la documentació de la modificació puntual del PGMOU relatiu al Parc Científic Tecnològic d'Alacant, consistent en un esborrany de la modificació puntual i un document inicial estratègic (DIE) de data de redacció abril de 2019; s'adjunta ofici de l'Ajuntament d'Alacant per a sol·licitar l'inici de l'avaluació ambiental de la modificació.  
  
2. Model territorial vigent.  
2.1. Informació territorial. El municipi d'Alacant, capital de la província del mateix nom, amb una superfície de 201,27 km² i una població de 334.887 habitants (segons dades de l'INE per a 2019) pertany a la comarca de l'Alacantí i limita amb els termes municipals següents:  
  
• al sud: Elx.  
• a l'oest: Monforte del Cid i Agost.  
• al nord: Tibi, Sant Vicent del Raspeig, Mutxamel, Sant Joan d'Alacant i el Campello.  
• a l'est: la mar Mediterrània.  
2.2. Planejament vigent. És el Pla general municipal d'ordenació urbana d'Alacant (PGMOU), aprovat definitivament per Resolució del conseller competent en urbanisme el 27 de març de 1987; la normativa del pla es va publicar en el BOP de 14 de maig de 1987. Aquest pla, per les dates de redacció i aprovació, no va ser sotmés a avaluació ambiental.  
En data 14 de juliol de 2008, l'Ajuntament d'Alacant presenta en la Direcció General de Gestió del Medi Natural un document consultiu per a començar l'avaluació ambiental estratègica de la revisió del pla general (exp. 54-2009-EAE). En data 1 d'octubre de 2008, la directora de Gestió del Medi Natural emet un document de referència.  
El 6 de febrer de 2015, per acord del Ple de l'Ajuntament, es desisteix de la revisió del pla general «a fi de confeccionar un altre planejament més adequat a les necessitats actuals». Aquest desistiment es publica en el DOGV núm. 7475, de 27.02.2015. La revisió del PGMOU preveia un sector de sòl urbanitzable per a desenvolupar l'ampliació del campus universitari, en el qual s'incloïa l'àmbit del Pla especial de 2011, que ordenava noves instal·lacions per a equipaments universitaris i la implantació del Parc Científic d'Alacant.  
  
3. Descripció de la proposta de modificació puntual del PGMOU.  
  
3.1. Antecedents El campus de la Universitat d'Alacant es troba a cavall entre el terme municipal d'Alacant i el de Sant Vicent del Raspeig. El campus original es va implantar a Sant Vicent del Raspeig amb un Pla especial (PE) de 1996; mitjançant un altre pla especial de 2011 va ser ampliat a terrenys confrontants del terme d'Alacant, en els quals es va localitzar el Parc Científic; aquest PE-2011 es va modificar en 2013, i en 2016 es va aprovar el seu projecte d'urbanització. Com s'ha indicat en l'apartat anterior 2.2, en la revisió del planejament municipal es proposava la reclassificació de sòl per a albergar l'ampliació del campus universitari i del Parc Científic, en el denominat sector UZO-13 en una superfície total de 904.905,70 m²s, incloent-hi l'actual Parc Científic.  
3.2. Problemàtica i justificació El campus de la universitat localitzat en el terme de Sant Vicent del Raspeig (segons PE-1996) es va estendre en el nucli urbà de Sant Vicent i en el terme d'Alacant amb el PE -2011. La superfície actual del campus està urbanitzat i edificat en un 75 %, per la qual cosa queda poca superfície per a atendre les necessitats de la universitat a mitjà termini i a llarg termini, ja que el desistiment en 2015 de la tramitació de la revisió del PGMOU d'Alacant va paralitzar la proposta d'ampliació del campus universitari en aquest terme municipal.  
  
L'Ajuntament d'Alacant i la Universitat han formalitzat un conveni de col·laboració per a reiniciar aquest procés de planificació urbanística, orientat a l'ampliació de la Universitat i l'expansió qualitativa i quantitativa del Parc Científic, per a convertir-lo en un autèntic Parc Científic i Tecnològic.  
3.3. Àmbit La modificació puntual es planteja en terrenys localitzats al nord-oest del nucli urbà d'Alacant, confinats per infraestructures de transport, viàries i ferroviàries:  
• Al nord: carretera de l'Estat A-77a, coincident amb la línia entre els termes municipals de Sant Vicent del Raspeig i Alacant, i dotació pública Consorci Provincial de Bombers.  
• Al sud-est l'autovia A-70.  
• Al sud-oest l'autovia A-77.  
• A l'oest la línia d'ADIF d'amplària ibèrica La Encina-Alacant, de doble via en aquest tram.  
Els terrenys afectats per la modificació estan classificats com a sòl no urbanitzable protegit i sòl no urbanitzable comú. S'exclou de la superfície de l'àmbit els terrenys de la dotació pública - Consorci de Bombers.  
  
El sector proposat, de 901.641 m², inclou l'àmbit del pla especial, ja executat, i exclou el del Consorci de Bombers. Segons s'indica en la fitxa de planejament i gestió, la superfície i delimitació són orientatives i podran ser modificades en la versió preliminar de la modificació.  
  
3.4. Objectius. La modificació puntual del PGMOU té com a objecte desenvolupar l'ampliació espacial i funcional de la Universitat d'Alacant, a través de la promoció d'un Parc Científic Tecnològic, per a la qual cosa estableix «les bases d'un nou espai físic en el qual es conjuguen les necessitats d'ampliació d'espais netament docents universitaris i l'oferta d'espais vinculats a activitats empresarials innovadores i de base tecnològica, que conformen un conjunt de Parc Científic i Tecnològic».  
  
3.5. Alternatives. Es plantegen 5 alternatives:  
Alternativa 0: mantindre la situació actual sense ampliació d'espai ni instal·lacions. Aquesta alternativa no planteja problemes a curt termini (2-3 anys), però sí a llarg termini, vist el temps estimat per a les corresponents tramitacions administratives (3-4 anys). Per la qual cosa és imprescindible, vistes les demandes rebudes per a implantació d'empreses, iniciar ja el procés de planificació de l'ampliació de la Universitat i el Parc Científic.  
Alternativa 1: ampliació en les mateixes instal·lacions del recinte universitari de Sant Vicent del Raspeig, incrementant l'edificabilitat prevista i ocupant espais no edificats. Per a dur a terme l'actuació, cal sobre elevar l'edificació existent o demolir-la i reconstruir-la, i l'ocupació d'aparcaments per l'edificació. Cap de les opcions resulta adequada, bé per les característiques físiques i funcionals de les instal·lacions vinculades a la investigació i innovació, bé per les necessitats de la mobilitat, fins i tot centrada en el vehicle de motor.  
  
Alternativa 2: (triada) ampliació al voltant de la Universitat, amb l'ordenació de l'espai que va constituir el sector UZO-13 en la revisió del Pla general d'Alacant, arxivada. Aquesta localització afavoreix la vinculació universitat-empresa, vist que en aquest àmbit es localitzen les instal·lacions del Parc Científic.  
Alternativa 3: ampliació al voltant de la Universitat, en la zona coneguda com a Llacunes de Rabassa. Encara que aquest àmbit es troba pròxim al campus universitari, des d'un punt de vista funcional està desconnectat pel traçat de l'autovia A-7; així mateix, es detecta en l'àmbit sòl forestal, hàbitats d'interés i masses d'aigua protegides pel PGMOU d'Alacant. La necessària intervenció sobre l'A-7 per a connectar amb el campus introduiria una important incertitud sobre el cost final de l'actuació.  
Alternativa 4: ampliació al voltant de la Universitat, zona coneguda com a Recinte Firal. Es tracta d'un sòl no urbanitzable fortament antropitzat que, atenent l'ús de l'entorn immediat, manifesta una clara vocació terciària; no presenta especials afeccions ambientals, excepte una zona forestal altament degradada. L'actuació en aquest àmbit també requeriria la intervenció en l'autovia A-7.  
3.6. Efectes previsibles sobre el medi ambient. En l'apartat 6 del DIE es realitza identificació, caracterització, quantificació i valoració dels impactes ambientals i territorials detectats.  
En l'àmbit d'anàlisi de l'impacte sobre el canvi climàtic, s'analitza la incidència que el segellament de més de 700.000 m² de sòl proposat per la modificació tindrà sobre els valors actuals de consum d'energia, consum de recursos hídrics, emissió d'aigües residuals, producció de residus sòlids urbans i de residus especials, eliminació de la capa natural de sòl i la seua substitució per superfícies asfaltades i edificades, trànsit, i sobre l'increment general de les emissions de CO. Després de l'anàlisi es conclou que la incidència sobre els valors actuals serà mínima:  
  
• La petjada de carboni podrà veure's afavorida per la creació de nous espais verds i la construcció de consum energètic quasi nul.  
• Les afeccions acústiques que afecten l'àmbit rebran un tractament anàleg a l'implantat en el campus de Sant Vicent del Raspeig.  
• Es realitza estimació de l'increment poblacional considerant 2/3 llocs de treball cada 100 m² construïts, més els llocs generats pels equipaments públics, la qual cosa proporciona un total d'11.051 nous habitants equivalents per al conjunt del Parc Científic Tecnològic.  
  
• S'avalua l'increment en el consum de recursos hídrics a partir de la nova població estimada i de les dades de consum del campus de Sant Vicent del Raspeig (mitjana de 6,16 m³ heq/any o més de 16 litres per usuari i dia). Per a l'estimació s'adopten 20 litres usuari/dia, la qual cosa implica un consum, segons la nova població estimada, de 221.020 litres/dia (80.673 m³/any l'any 2033, horitzó en el qual el parc estaria ocupat i funcionant al 100 %).  
• La necessitat de depuració es quantifica en el 80 % del consum d'aigua potable, que s'estima en 66.000 m³/any.  
• S'avalua l'increment en el consum de recursos energètics a partir de les dades de consum del campus de Sant Vicent del Raspeig (mitjana de 713,55 kW usuari/any). El consum previst amb el 100 % del parc en funcionament s'estima en 7.885.536 kW en 2033, i es preveu un consum inicial en 2023 de 788.553 kW.  
• L'estimació exacta de l'absorció de CO es podrà fer una vegada es definisca l'extensió i composició exacta de les zones verdes; en el tractament s'atendran les mesures que preveu el document de l'Estratègia valenciana davant del canvi climàtic.  
4. Consultes realitzades  
Per part d'aquesta Direcció General, com a òrgan ambiental, i d'acord amb el que disposa l'article 51.1 de la LOTUP, la documentació presentada s'ha sotmés a consulta a les següents administracions perquè, si ho estimen oportú, hi formulen suggeriments:  
  
Data de consulta Data d'informe Administració pública consultada  
23.12.2019 24.10.2019 Direcció Territorial de Política Territorial, Obres Públiques i Mobilitat.  
Servei Territorial d'Urbanisme de València. STU.  
 06.03.2020 Conselleria d'Agricultura, Desenvolupament Rural, Emergència Climàtica i Transició Ecològica. SDGMN Servei d'Ordenació i Gestió Forestal  
 12.02.2020 Conselleria de Política Territorial, Obres Públiques i Mobilitat. DGPTP. PATIVEL  
 19.10.2020 Conselleria de Política Territorial, Obres Públiques i Mobilitat. DGPTP. Paisatge.  
 - Conselleria de Política Territorial, Obres Públiques i Mobilitat. DGPTP. ETCV  
 19.10.2020 Conselleria de Política Territorial, Obres Públiques i Mobilitat. SDGM. Mobilitat  
 02.07.2020 Conselleria de Política Territorial, Obres Públiques i Mobilitat. SDGM. Planificació  
 18.06.2020 Ministeri de Transports, Mobilitat i Agenda Urbana. Demarcació de Carreteres de l'Estat a la Comunitat Valenciana  
 10.02.2020 Ministeri de Transports, Mobilitat i Agenda Urbana. DG d'Infraestructures Ferroviàries  
  
  
Els informes rebuts es publiquen en la web:  
https://breu.gva.es/b/zT0i2xFR7r  
en què es podrà consultar el contingut íntegre d'aquests.  
5. Identificació i valoració de possibles efectes sobre el medi ambient.  
Segons el que estipula l'article 46.3 de la LOTUP, l'òrgan ambiental i territorial ha de determinar, tenint en compte els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
5.1. Paisatge. De conformitat amb el que estableix l'article 6 de la Llei 5/2014, LOTUP, el paisatge s'integrarà en totes les polítiques sectorials que incidisquen en aquest i, concretament, en la planificació territorial i urbanística, actuant com a criteri condicionant en la implantació d'usos, activitats i infraestructures, la gestió i la conservació d'espais naturals, i la conservació i valoració d'espais culturals.  
El Servei d'Infraestructura Verda i Paisatge, en data 19 d'octubre de 2020, informa que la modificació puntual proposada tindrà incidència en el paisatge d'Alacant i de Sant Vicent del Raspeig, estenent el continu urbà dels dos municipis al nord de l'autovia A-70 i oest de la A-77a; així mateix, afectarà la infraestructura verda de caràcter estructural dels dos municipis. Per això, l'anàlisi d'aquestes afeccions requereix l'elaboració d'un estudi d'integració paisatgística, i la inclusió de les mesures d'integració en el paisatge que establisca l'estudi, en la documentació amb eficàcia normativa del pla (plans, normativa urbanística, fitxa), que seran vinculants per a l'ordenació, edificació i urbanització de l'àmbit afectat.  
Segons l'article 4, apartats 2 i 3 de la LOTUP, ha de definir-se la infraestructura verda a escala de la modificació plantejada, concretant i materialitzant les propostes de connexió efectuades en els documents elaborats en aquesta fase.  
5.2. PATIVEL El 12 de febrer de 2020, el Servei d'Ordenació del Territori informa que la modificació puntal del PGMOU d'Alacant no es troba afectada per les determinacions del Pla d'acció territorial de la infraestructura verda del litoral de la Comunitat Valenciana.  
  
5.3. Terreny forestal El 6 de març de 2020, la Secció Forestal del Servei Territorial de Medi Ambient d'Alacant informa que part de la superfície inclosa en l'àmbit de la modificació té naturalesa forestal segons el visor de la Generalitat, de manera que no té caràcter estratègic. De l'anàlisi de l'ortofoto actual s'observa que es tracta d'una zona amb vegetació silvestre escassa, travessada per multitud de senderes i camins. De l'estudi d'ortofoto històriques s'evidencia la vocació agrícola del terreny, alterat per actuacions impròpies que l'han degradat i han contribuït a alentir el procés natural de colonització silvestre.  
  
També s'informa que en l'àmbit proposat per la modificació no consten afeccions a espais naturals protegits, a altres figures de protecció ni a vies pecuàries. Tampoc es constata la presència de cap espècie de flora protegida.  
Conclou l'informe indicant que, atés l'article 62 de la Llei 3/1993 Forestal de la Comunitat Valenciana, no és previsible que vaja a produir-se una degradació significativa en l'àmbit ambiental, per la qual cosa no hi ha inconvenient per a continuar amb la tramitació de la modificació.  
5.4. Mobilitat El Servei de Mobilitat Urbana de la Direcció General d'Obres Públiques, Transports i Mobilitat, del 19 d'octubre de 2020, informa que «en la documentació per a tramitar la modificació puntual del pla general, en relació amb el Parc Científic Tecnològic de la Universitat d'Alacant, ha d'incloure's, en compliment de l'article 10 de la Llei 6/2011, d'1 d'abril de mobilitat de la Comunitat Valenciana, un pla de mobilitat específic de l'àrea, com a revisió del Pla de mobilitat d'Alacant».  
5.5. Planificació El 2 de juliol de 2020, el Servei de Planificació de la DG d'Obres Públiques, Transports i Mobilitat Sostenible informa que, en l'àmbit de les seues competències, l'actuació proposada és compatible, i d'aquesta no es deriven efectes significatius.  
La modificació no afecta infraestructures públiques de transport de titularitat autonòmica, ni és incompatible amb la legislació sectorial vigent en la matèria d'aquest Servei de Planificació.  
L'àmbit proposat és confrontant amb infraestructures competència del Ministeri de Transports, Mobilitat i Agenda Urbana, i la via del ferrocarril competència d'ADIF, per la qual cosa les afeccions sobre aquestes infraestructures han de ser informades per aquesta Administració.  
Respecte a la mobilitat, s'indica que la implantació del Parc Científic Tecnològic suposarà una modificació important en aquesta, de manera que ha de compatibilitzar la nova demanda amb el Pla de mobilitat metropolitana sostenible de l'àrea d'Alacant-Elx (PMOME Alacant-Elx), actualment en redacció, per la qual cosa serà necessari sol·licitar un informe al Servei de Mobilitat.  
5.6. Carreteres de l'Estat El 18 de juny de 2020, la Demarcació de Carreteres de l'Estat a la Comunitat Valenciana informa sobre els aspectes que cal detallar en les següents versions de la documentació de la modificació:  
5.6.1. Vist que la proposta comporta un manifest canvi d'activitat i ús en l'àrea d'influència de les carreteres estatals A-77, A-7 i A-77a, resulta aplicable l'article 36.9 de Llei 37/2015, de carreteres, per la qual cosa la modificació haurà de presentar-se amb un estudi de trànsit i capacitat, i, en cas d'afecció significativa sobre el nivell de servei i seguretat viària, de proposta de mesures de condicionament; «en cas contrari, la sol·licitud d'accés haurà de ser denegada».  
S'informa sobre l'abast de l'estudi sol·licitat, i s'adverteix que en cas que es produïsquen afeccions significatives al nivell de servei, s'informarà desfavorablement, mentre no es prevegen mesures correctores.  
  
5.6.2. Qualsevol actuació prevista en l'instrument urbanístic haurà de ser compatible amb els estudis i projectes previstos pel Ministeri de Transports, Mobilitat i Agenda Urbana, incloent-hi en aquest les determinacions necessàries perquè aquests projectes es puguen desenvolupar i es garantisquen les necessàries reserves viàries per a l'execució d'aquests. A la data de l'informe es preveuen les actuacions següents:  
  
- Projecte amb ordre d'estudi de les obres necessàries per a augmentar la capacitat i millorar la seguretat viària en l'enllaç d'accés a la Universitat d'Alacant, p. k. 12 de l'autovia A-70 (clau 15-A-4640).  
- Previsió d'ampliació de l'autovia A-70 a 3 carrils.  
5.6.3. A causa de l'especial concurrència de vies que afecten el sector, s'haurà d'estudiar la superposició de la contaminació acústica de totes, juntament amb el trànsit intern, sense que siguen vàlides comprovacions independents per a cada via a través dels seus respectius mapes de soroll. En concret, se sol·licita incloure en la part normativa de l'instrument que, per a les noves construccions pròximes a carreteres de l'Estat, prèviament a l'atorgament de llicències d'edificació, es duguen a terme estudis de determinació dels nivells sonors esperables, així com l'obligació d'establir limitacions a l'edificabilitat, i, en cas de superar-se els llindars de la Llei del soroll, disposar els mitjans de protecció acústica imprescindibles.  
5.6.4. L'informe relaciona un conjunt de determinacions que s'han d'incloure en la redacció i formalització de l'instrument que es tramita.  
5.7. Infraestructures ferroviàries. El 10 de febrer de 2020, la DG de Planificació i Avaluació Ferroviària del Ministeri de Transports, Mobilitat i Agenda Urbana, informa que cal esmenar la informació gràfica (plànols), per a la qual cosa cal reflectir les zones de domini públic, de protecció i la línia límit d'edificació al llarg de tot el recorregut de la línia en l'àmbit, tant en sòl no urbanitzable com en sòl urbà. Recorda que qualsevol activitat que es pretenga dur a terme en les zones de protecció ferroviària i, en particular, la reducció de les distàncies relatives a aquestes zones, haurà de ser prèviament autoritzada per ADIF.  
  
Així mateix, s'informa que no hi ha previsió de noves línies ferroviàries que puguen afectar la planificació urbana d'aquest nucli.  
5.8. Urbanisme El Servei Territorial d'Urbanisme d'Alacant el 24 d'octubre de 2019 informa que «des del punt de vista de les competències d'aquest Servei Territorial, es considera que la proposta pot iniciar el procediment d'avaluació ambiental estratègica per contindre la documentació i determinacions adequades per a fer-ho.»  
5.9. Anàlisi i valoració El present informe ambiental i territorial estratègic (IATE) es realitza sobre la base de la informació que conté el document inicial estratègic presentat, redactat l'abril de 2019, i els informes sectorials emesos.  
Es proposa modificació puntual del Pla general municipal d'ordenació urbana d'Alacant a fi d'abordar l'ampliació espacial i funcional de la Universitat d'Alacant, concretament les seues actuals instal·lacions cientificotecnològiques, i es tria com a àmbit d'actuació el confrontant a aquestes instal·lacions (alternativa 2 de la proposta). Els criteris de selecció de l'alternativa han considerat els aspectes següents:  
  
• Les afeccions territorials i ambientals: infraestructura verda, biodiversitat, sòl forestal, paisatge, inundabilitat, qualitat urbana i consum de sòl.  
• L'adaptació als criteris d'ampliació de la Universitat i del Parc Científic: suficiència de sòl, disseny de l'espai públic i privat, i connectivitat i mobilitat.  
• La viabilitat econòmica: disponibilitat de sòl, estimació de costos urbanístics.  
Alternativa plantejada en el document inicial estratègic. L'alternativa 2 seleccionada recull la proposta històricament promoguda per la Universitat, la Generalitat i l'Ajuntament, i reprén l'àmbit proposat per a l'ampliació de la Universitat en la revisió (actualment arxivada) del PGMOU, el sector UZO-13. L'àmbit, confinat íntegrament per infraestructures de transport, es localitza entre les carreteres estatals A-7, A-77 i A-77a, i la línia de ferrocarril d'ADIF, i engloba l'àmbit de l'actual Parc Científic.  
Es proposa la reclassificació dels terrenys confrontants al Parc Científic, actualment sòl no urbanitzable: comú i protegit, com a sòl urbanitzable. L'àmbit global té una magnitud de 901.641 m², incloent-hi els 158.614 m² del Pla especial aprovat en 2011.  
S'indica en la documentació que la reclassificació suposa el segellament de nou sòl, però dins dels marges de creixement que preveu l'ETCV per a activitats econòmiques, informats per la Conselleria d'Habitatge, Obres Públiques i Vertebració del Territori (s'aporta fitxa en el DIE):  
  
  
Segellat de sòl Superfície m² %  
ETCV - Creixement màxim sòl activitats econòmiques 1.312.964 m² 100 %.  
Alternativa 2 - Creixement proposat 743.027 m² 56,59 %  
  
  
Es proposen com a usos del sector:  
  
ús predominant. Industrial: activitats econòmiques empresarials vinculades a la tecnologia, la investigació i la innovació.  
Es destina a aquest ús el 90 % de l'edificabilitat bruta.  
Usos compatibles i complementaris Terciari: allotjament temporal, hostaleria i restauració, comercial, oci i esplai, sanitari i assistencial i dotacional.  
Es destina a aquest ús el 10 % de l'edificabilitat bruta.  
  
  
Respecte de les condicions de connexió i integració de l'ampliació del Parc Científic amb l'entorn, en l'apartat 4.5 de la memòria descriptiva i justificativa, s'informa respecte als sistemes de:  
  
• Proveïment d'aigua potable; s'estimen les necessitats de subministrament en 80.673 m³/any en l'escenari de màxima ocupació l'any 2033. S'indica en la documentació que aquest subministrament està garantit pels recursos de què actualment disposa Aguas Municipalizadas de Alicante Empresa Mixta (AMAEM).  
• Sanejament d'aigües residuals; les necessitats de depuració s'estimen en el 80 % del consum d'aigua potable, valorades en 66.000 m³/any, equivalents a 180,82 m³/dia. S'indica en la documentació que hi ha actualment dos col·lectors d'aigües fecals que connecten amb l'EDAR de Rincón de León que, atés que hi ha un sistema específic de pluvials, es consideren suficients per a l'evacuació de les aigües residuals de l'ampliació.  
• La modificació proposa com a elements més importants de la infraestructura de mobilitat que s'han de desenvolupar en el futur:  
- Connexió intercampus: segons un eix est-oest que creua l'A-77a aprofitant el pas inferior actual. En aquest eix s'inclou la mobilitat no motoritzada i un futur sistema de transport públic, mitjançant autobusos elèctrics autònoms, que donaria servei conjunt al Parc Científic Tecnològic i a l'actual campus de la Universitat d'Alacant.  
- Connexió A-77a: es farà mitjançant un nou eix viari paral·lel a l'actual A-77a, que connecta amb l'anomenada redona de bombers.  
- Camí del Fondo de lo Bueno: és l'única traça històrica que queda en el sector, per la qual cosa es proposa mantindre la seua continuïtat sota l'A-70 i L'FC Alacant-Villena. Aquesta continuïtat s'utilitzarà per la mobilitat no motoritzada i s'aprofita per a connectar la infraestructura verda cap a Alacant i el barranc de les Ovelles.  
  
  
  
- Connexió FC-TRAM: l'eix de connexió intercampus garanteix la connectivitat entre les parades del TRAM i el baixador de l'FC. Per a millorar aquesta connectivitat, es proposa desplaçar el baixador cap a Alacant i aprofita la prolongació del camí del Fondo de lo Bueno com a pas entre andanes d'una futura duplicació.  
- Altres connexions: es proposa una nova connexió amb Sant Vicent, mitjançant un pas elevat sobre l'A-77 a l'altura del PAU 2 Castellet. Funcionalment, aquesta connexió es considera part de la xarxa interna del Parc Científic Tecnològic d'Alacant, per la qual cosa la seua utilització estarà restringida als usuaris d'aquest.  
Valoració ambiental de la proposta. Analitzada l'alternativa triada atenent la documentació presentada i els informes emesos, s'observa que:  
1r. La proposta comporta transformació urbanística amb segellament de sòl d'un àmbit classificat com a sòl no urbanitzable, comú i protegit, per a la implantació d'un extens equipament vinculat a la docència i investigació. Encara que totes les alternatives es proposen al costat dels terrenys de la Universitat d'Alacant, es valora positivament l'elecció de l'alternativa 2:  
• No es detecten valors ambientals rellevants en l'àmbit proposat; si bé aquest és confrontant amb el corredor territorial fluvial de la rambla de la Zarza, que discorre en el límit oest de l'àmbit, la línia d'ADIF impossibilita la incorporació física i funcional a aquest.  
• Malgrat al confinament per importants vies de trànsit, l'àmbit ja està connectat físicament i funcionalment al campus universitari, per pas rodat i per als vianants davall de l'A-77a.  
• La proposta d'ordenació integra l'espai de l'actual Parc Científic, que hui ocupa una posició aïllada en el territori.  
La reclassificació de 743.027 m² suposarà el consum del 56,59 % de la superfície màxima disponible per a activitats econòmiques establida per l'ETCV per al terme municipal d'Alacant, circumstància que haurà de ser considerada en les propostes de futurs creixements en l'àmbit municipal.  
2n. L'àmbit triat per a l'ampliació de la Universitat no afecta espais naturals protegits ni a altres figures de protecció: espècies protegides, hàbitats d'interés, paisatges protegits, arbratge monumental o terreny forestal estratègic; no hi discorre cap via pecuària, i el terreny forestal inclòs en l'àmbit presenta un elevat grau de degradació conseqüència dels usos als quals s'ha destinat després de l'abandó de l'ús agrícola tradicional.  
3r. Consultada la cartografia d'inundabilitat del visor del Sistema Nacional de Cartografia de Zones Inundables (SNCZI), s'observa un risc d'inundabilitat vinculat a la xarxa de drenatge del barranc de les Ovelles, que discorre a l'oest de l'àmbit i exterior a aquest, però que afecta puntualment l'àmbit ja ordenat pel Pla especial de 2011. El risc es detecta per a períodes de retorn de 100 i 500 anys, amb calats màxims entorn dels 30 cm.  
Tot i que el risc detectat no afecta l'àmbit proposat per la present modificació, segons s'informa en la documentació presentada, es considera «preceptiva l'elaboració d'un estudi d'inundabilitat per a precisar el risc detectat en l'SNCZI i preveure, si és el cas, les mesures correctores necessàries, justificant degudament el canvi de classificació de sòl.»  
  
4t. El confinament del sector per infraestructures de transport introdueix una afecció per servitud acústica que ha de ser quantificada i analitzada, i que condicionarà l'ordenació i disposició d'usos dins de l'àmbit. En l'estudi acústic que cal elaborar es plantejarà una simulació acústica coherent amb els nivells de trànsit deduïts de l'estudi de trànsit i capacitat, atés que la previsió de trànsit és el factor clau per a la simulació acústica i, en conseqüència, les mesures preventives (ordenació i disposició d'usos en l'àmbit) i, si és el cas, les mesures correctores necessàries per a minimitzar els efectes de la contaminació acústica.  
  
5é. En el document s'estima l'increment de població equivalent associat a la modificació del PGMOU (11.051 heq), i sobre la base d'aquest, els increments en el consum de recursos hídrics i energètics, i les necessitats relatives al sanejament i la depuració d'aigües residuals, i es justifica en el document de memòria descriptiva i justificativa la suficiència i capacitat per a atendre les noves demandes.  
  
L'àmbit ja disposa de dos col·lectors que connecten amb l'EDAR de Rincón de León. Segons informació de la web d'EPSAR, aquesta EDAR disposa d'un cabal de projecte de 75.000 m³/dia, amb un influent de 49.745 m³/dia (dades de funcionament de 2019). Vist que la proposta preveu una producció d'aigües residuals de 180,82 m³/dia (66.000 m³/any), s'estima que el sistema podrà atendre l'increment produït.  
  
No obstant això, seran les administracions competents i les empreses subministradores les que s'han de pronunciar sobre la suficiència de recursos i de capacitat dels sistemes per a atendre les noves demandes.  
  
6é. Vista la magnitud del sector i la intensitat de les activitats previstes en aquest, la modificació del PGMOU introduirà modificacions rellevants en relació amb la demanda de desplaçaments en aquesta part de la ciutat.  
D'acord amb l'article 12 de la Llei 6/2011, de mobilitat, la modificació originarà el que denomina com a àrea generadora d'alta mobilitat, considerada com a àrea destinada a l'activitat productiva, per a la qual la llei exigeix la formulació de Pla de mobilitat de l'àrea, en què s'avaluarà la demanda associada a la nova implantació i s'indicaran les solucions per a assegurar les degudes connexions amb la xarxa viària i els nuclis urbans pròxims, que garantisquen una accessibilitat de qualitat per als modes no motoritzats i una participació adequada del transport públic en relació amb el conjunt de modes motoritzats.  
  
Aquest pla de mobilitat es redactarà considerant les determinacions del pla de mobilitat d'Alacant vigent, al qual després de ser aprovat s'incorporarà com a revisió d'aquest, i tindrà en compte els objectius i les determinacions del Pla de mobilitat de la Universitat d'Alacant 2011.  
  
7é. En matèria de patrimoni cultural, en la memòria informativa s'indica que en la tramitació del Pla especial de 2011 es va realitzar un informe específic sobre aquest àmbit, que determinava la inexistència d'elements dignes de protecció.  
No obstant això, l'àmbit del PE-2011 representa el 17,59 % de l'àmbit proposat per la modificació, i, vista la magnitud de l'àmbit no sotmés a estudi (743.027 m²), i considerant que es troba en tramitació el nou catàleg de proteccions municipal, s'haurà de comprovar la inexistència en aquest de béns localitzats en l'àmbit de la modificació. Seran les administracions competents en la matèria les que s'hauran de pronunciar sobre la possible existència de béns susceptibles de protecció.  
  
6. Consideracions jurídiques.  
L'avaluació ambiental estratègica és l'instrument de prevenció, que estableix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
7. Proposta d'acord.  
Conforme al qual estipula l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat.  
Segons estableix l'article 51.2.b de la LOTUP, d'acord amb els criteris de l'annex VIII d'aquesta llei, la modificació puntual del Pla general municipal d'ordenació urbana d'Alacant no afecta elements del patrimoni natural; respecte al patrimoni cultural, se sol·licitarà un informe a l'administració competent, i s'hauran d'adoptar les mesures indicades per aquesta; l'àmbit està afectat per risc d'inundabilitat, si bé l'afecció és de xicoteta magnitud i es localitza en l'àmbit del PE-2011; no obstant això, el promotor preveu la realització d'un estudi d'inundabilitat que avalue el risc localitzat en l'àmbit del Parc Científic ja executat.  
De manera que, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de modificació puntual del PGMOU d'Alacant Parc Científic Tecnològic no presentarà en els termes de la present resolució efectes significatius negatius sobre el medi ambient.  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGMOU d'Alacant, d'acord amb els criteris de l'annex VIII de la LOTUP, per no tindre efectes significatius sobre el medi ambient, de manera que correspon continuar la tramitació de la modificació segons la seua normativa sectorial, sempre que abans que s'aprove definitivament es complisquen les determinacions següents:  
  
1. S'obtindrà un informe del Servei d'Infraestructura Verda i Paisatge respecte del document d'estudi d'integració paisatgística, amb la incorporació, si és el cas, de les determinacions que s'hi indiquen.  
  
2. L'estudi d'inundabilitat que cal fer realitzar en la tramitació de la modificació s'ha de sotmetre a un informe de l'administració competent i obtindre la resolució de la Direcció General de Política Territorial i Paisatge.  
3. S'obtindrà un informe del Servei de Mobilitat Urbana respecte del pla de mobilitat específic d'àrea que es tramitarà, juntament amb l'instrument de planejament, i s'hi incorporaran, si és el cas, les determinacions que s'hi indiquen.  
4. S'atendran les consideracions realitzades per la DG de Planificació i Avaluació Ferroviària del Ministeri de Transports, Mobilitat i Agenda Urbana, i s'esmenarà la informació gràfica (plànols), en què s'indicaran les zones de domini públic, de protecció i línia límit d'edificació al llarg de tot el recorregut de la línia en l'àmbit, tant en sòl no urbanitzable com en sòl urbà.  
5. S'atendran les consideracions realitzades en l'informe de la Demarcació de Carreteres de l'Estat a la Comunitat Valenciana del Ministeri de Transports, Mobilitat i Agenda Urbana:  
Es redactarà un estudi de trànsit i capacitat, ajustat al disseny concret de les connexions, que inclourà expressament l'anàlisi de la capacitat per a atendre la demanda d'eixida de la carretera en hores punta, i preveurà les mesures oportunes per a garantir el manteniment del nivell de servei i les condicions de seguretat de la xarxa de carreteres de l'Estat.  
La modificació inclourà les determinacions necessàries per a compatibilitzar les seues previsions amb les dels estudis i projectes de carreteres previstos pel ministeri, actualment:  
- Projecte amb ordre d'estudi de les obres necessàries per a augmentar la capacitat i millorar la seguretat viària en l'enllaç d'accés a la Universitat d'Alacant, p. k. 12 de l'autovia A-70 (clau 15-A-4640).  
- Previsió d'ampliació de l'autovia A-70 a 3 carrils.  
S'inclourà en la part normativa del document que la concessió de llicències per a edificació pròxima a carreteres de l'Estat requerirà l'estudi previ dels nivells sonors esperables, així com l'obligació d'establir limitacions a l'edificabilitat, i de disposar dels mitjans de protecció acústica imprescindibles en cas que se superen els llindars que estableix la normativa de soroll vigent.  
Cal determinar en la documentació gràfica i en la part normativa de l'instrument:  
- Les zones de protecció del viari estatal i l'aresta exterior de l'esplanació a partir de la qual es delimiten aquestes zones.  
- La línia límit d'edificació i l'aresta exterior de la calçada a partir de la qual es delimita aquesta línia.  
- Les infraestructures de serveis (aigua, sanejament, electricitat, etc.) se situaran fora del domini viari.  
- La prohibició expressa de fer publicitat en qualsevol lloc que siga visible des de les calçades de la carretera.  
- La il·luminació que s'instal·larà no haurà de produir enlluernaments al trànsit.  
6. Es farà un estudi acústic, considerant els nivells de trànsit generats pel desenvolupament de la proposta; l'estudi haurà de ser informat per l'administració competent, i s'incorporaran al document les determinacions que s'indiquen. L'estudi acústic es tramitarà juntament amb l'instrument de planejament.  
7. S'obtindran informes de:  
- Confederació Hidrogràfica de Xúquer, respecte de la suficiència de recursos hídrics.  
- EPSAR, respecte de la capacitat del sistema de sanejament previst.  
8. S'obtindrà un informe de l'administració competent en la matèria de patrimoni cultural.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que llei són propis si, una vegada publicat en el Diari Oficial de la Generalitat Valenciana no s'ha procedit a l'aprovació de la modificació puntual del Pla general municipal d'ordenació urbana - Parc Científic Tecnològic d'Alacant en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica d'aquesta.  
Annex - Imatges  
«Segueix «IMAGEN2» 91-2019-EAE»  
«Segueix «IMAGEN1» 91-2019-EAE» «Segueix «IMAGEN4» 91-2019-EAE»  
«Segueix «IMAGEN3» 91-2019-EAE»  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGMOU Parc Científic Tecnològic d'Alacant, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar als interessats que, contra la present resolució, com que no és un acte definitiu en via administrativa, no es pot interposar cap recurs; la qual cosa no és un inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prengueu coneixement i als efectes oportuns.  
El que se certifica amb anterioritat a l'aprovació de l'acta corresponent i a la reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 4 de novembre de 2020.- El secretari de la Comissió d'Avaluació Ambiental: José del Valle Arocas».  
  
València, 29 de agost de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.